text: باندھوں نے ترقی کو بڑھاوا دینے اور زرعی اور دیہی ترقی کے فروغ میں ایک اہم کردار ادا کیا ہے۔ ان شعبوں کی ترقی آزادی کے بعد سے حکومت کی اہم ترجیحات میں شامل رہی ہے۔پچھلے 70 برسوں میں ہندوستان نے آبی وسائل کے بندوبست اور ان کے تحفظ کے لئے کافی سرمایہ کاری کی ہے، جس کا مقصد خوراک، توانائی اور پانی کی مسلسل فراہمی کو یقینی بنانا تھا۔ بڑے باندھوں کے معاملے میں ہندوستان کا نمبر چین اور امریکا کے بعد تیسرا ہے۔5254 بڑے باندھ چالو حالت میں ہے، جبکہ 447 بڑے باندھ زیر تعمیر ہیں۔ ان باندھوں کی کل صلاحیت تقریباً 283 ارب مکعب میٹر ہے۔ان بڑے باندھوں میں سے تقریباً 80 فیصد 25 سال سے بھی پرانے ہیں اور تقریباً 213 باندھ 100 سال کی اپنی عمر پوری کرچکے ہیں۔ یہ باندھ ایک ایسے دور میں تعمیر کئے گئے تھے، جس کے ڈیزائن اور تحفظ کے معاملات موجودہ معیار کے ڈیزائن اور حفاظتی ضابطوں سے میل نہیں کھاتے۔ اس لئے پرانے باندھوں کی مرمت کے لئے خصوصی کوششوں کی ضرورت ہے اور اس بات کو یقینی بنانے کی بھی ضرورت ہے کہ ان کے ڈھانچے تحفظ کے اعتبار سے زیادہ عرصے تک چل سکیں۔